Haweloses plak langs Madiba by UniegebouDie Uniegebou in Pretoria is nou ook die tuiste van etlike onwettige plakkers. (Foto: Verskaf / Leanne de Jager, DA) Die Uniegebou in Pretoria is nou ook die tuiste van etlike onwettige plakkers wat tans in agt tente op die grasperk neffens oudpres. Nelson Mandela se standbeeld uitkamp. Die eerste tent is reeds in 2017 deur Chief Khoisan SA, leier van die Khoisan, en sy volgelinge in die Uniegebou-tuine opgerig. Die Khoisan het destyds by dié erfenisterrein betoog om druk op die Suid-Afrikaanse regering te plaas om aan die Khoisan se griewe gehoor te gee. Sedertdien is nóg tente deur haweloses uit verskillende gemeenskappe opgerig. Chief Khoisan SA en Leanne de Jager by die Uniegbou waar hy al bykans drie jaar uitkamp. (Foto: Verskaf / Leanne de Jager, DA) Leanne de Jager, DA-raadslid, het die Uniegebou Dinsdag besoek en sê dat die party uiters bekommerd is oor die toename in plakkers, asook die groot hoeveelheid rommel wat op die grasperke gestort word. “Ons is onder meer bekommerd oor die gesondheids- en sanitasierisiko’s wat die situasie vir die Arcadia-gemeenskap, toeriste en besoekers aan die Uniegebou inhou. “Hierdie tente het ’n permanente tuiste vir die Khoisan en ander hawelose mense geword. Daar is boonop geen sanitasie- of ablusiegeriewe nie.” Volgens De Jager het Chief Khoisan SA boonop sy eie groentetuin aangelê en kweek hy glo sy eie dagga. Die Uniegebou in Pretoria is nou ook die tuiste van etlike onwettige plakkers. (Foto: Verskaf / Leanne de Jager, DA) “Die DA het simpatie met die nood en pleidooie van Chief Khoisan SA en sy mense. Die Uniegebou is egter ’n erfenisterrein en historiese baken wat as sodanig hanteer moet word. “Dit is onaanvaarbaar en kan nie verder toegelaat word nie.” Die DA het ’n beroep op die regering gedoen om dringend in te gryp en ook die kwessie vir bespreking by die parlement ingedien.